
Croeso
Paratowyd adnoddau’r Wythnos Weddi am Undeb Cristnogol eleni yn erbyn cefndir o ansefydlogrwydd parhaus mewn cysylltiadau rhyngwladol, gwleidyddiaeth genedlaethol a chysylltiadau cymunedol lleol. Roedd yr ymdeimlad o ansicrwydd mor ddwfn a hydreiddiol fel ei bod yn ymddangos yn dasg ofer hyd yn oed ceisio rhagweld sut y gallai’r sefyllfa fod wedi newid erbyn i Gristnogion ledled y byd ddod i ymwneud â’r deunyddiau rai misoedd yn ddiweddarach.
Yng nghanol yr ansefydlogrwydd, yr ansicrwydd a’r ofn hwnnw ynghylch y dyfodol, ceisiodd cynrychiolwyr eglwysi Iwerddon ein dwyn yn ôl at wirioneddau dyfnach ein ffydd gyda’r thema, ‘Peidiwch ag ofni, fy mhraidd bychan,’ o Luc 12:22-34. Mewn cyfnodau o fygythiad a heriau, nid yn unig y cawn ein hatgoffa bod cariad a gofal Duw amdanom yn aros yr un ac yn ddigyfnewid, ond hefyd gall gwirionedd y cariad hwnnw deimlo’n fwy real a phresennol wrth i ni ganfod lloches yn ein ffydd.
Mae eglwysi Iwerddon yn ysgrifennu o brofiad byw o gydgerdded â phobl drwy loes gwrthdaro, colled ac anobaith. Mae’r daith y bu cymunedau Cristnogol yn Iwerddon arni gyda’i gilydd wedi eu dwyn i fangre edifeirwch am yr adegau pan oedd diffyg cydsefyll ac undod ymhlith Cristnogion yn hybu gwrthdaro ac yn gwaethygu’r boen a achosodd hynny. Mae’r eglwysi hefyd yn tystio i’r gobaith sy’n blaguro pan fo Cristnogion yn tystio ar y cyd i rodd cymod, gan rannu hynny mewn ysbryd gostyngedig o ddeialog â’r gymdeithas ehangach. 
Mae agweddau unigryw i brofiad Iwerddon sy’n effeithio ar y modd mae’r eglwysi’n ymwneud â’i gilydd o fewn y cyd-destun Gwyddelig, ond yn yr adnodd hwn mae’r cyfranwyr amrywiol wedi ceisio pwysleisio’r ffyrdd ehangach y gellir cymhwyso’r hyn a ddysgwyd o’r profiad hwnnw. Gwelwyd Cytundeb Béal Feirste / Gwener y Groglith 1998 yn briodol iawn fel arwydd gobaith i gymdeithasau mewn gwrthdaro ledled y byd. Ar yr adeg hon pan mae gwrthdaro sy’n seiliedig ar hunaniaeth yn ehangu ac yn dyfnhau, yn lleol ac yn fyd-eang, beth ellir ei ddysgu o weithredu proses heddwch amherffaith, anorffenedig yn Iwerddon? Yn benodol, beth allai’r Eglwys ei ddysgu am y cydbwysedd sydd i’w daro rhwng yr angen i gefnogi cymunedau sydd dan bwysau a’r angen i herio agweddau anghyfiawn ac ymddygiadau peryglus a niweidiol?
Daeth y profiad o seciwlareiddio i Iwerddon yn ddiweddarach nag i lawer o gyd-destunau eraill yng Ngorllewin Ewrop ac roedd yn arbennig o boenus yn sgil datgelu enghreifftiau erchyll o gam-drin yn y ddwy awdurdodaeth ar yr ynys. Mae llawer a fydd yn gyfarwydd i eraill ym mhrofiad eglwysi sy’n canfod eu hunain fwyfwy ar yr ymylon ym mywyd cymunedau ac yn yr alwad i archwilio’r cyfleoedd newydd ar gyfer tystiolaeth ac adnewyddiad ar yr ymylon.
Mae’r Wythnos Weddi am Undeb Cristnogol yn ein hatgoffa mewn modd grymus nad ydym, beth bynnag fo’r brwydrau rydym yn eu hwynebu, ar ein pennau ein hunain, ac yn ein hannog i fyfyrio ar y nerth a allai ddod o’n cydsefyll wrth i ni fynd i’r afael â heriau sy’n gyffredin i ni.
Y Dr Nicola Brady
Ysgrifennydd Cyffredinol,
Eglwysi Ynghyd ym Mhrydain ac Iwerddon


Cyflwyniad
Cafodd y gweddïau a’r myfyrdodau ar gyfer yr Wythnos Weddi am Undeb Cristnogol eleni eu paratoi gan gynrychiolwyr yr eglwysi yn Iwerddon. Er bod ynys Iwerddon wedi’i rhannu rhwng dwy awdurdodaeth wleidyddol,  mae’r eglwysi a gynrychiolir gan Gyngor Eglwysi Iwerddon a Chynhadledd Esgobion Catholig Iwerddon wedi’u trefnu ar sail yr ynys gyfan. Mae arweinwyr yr eglwysi yn cyfarfod yn rheolaidd ac, fel Grŵp Arweinwyr Eglwysig, yn ymgysylltu â llywodraethau, cyrff cyhoeddus a chymunedau er mwyn dod â llais yr efengyl i’r drafodaeth gyhoeddus gyffredin.
Iesu yw ein Bugail Da, yr un y gellir ymddiried ynddo i’n harwain ar lwybr da bywyd tuag at raeadrau dyfroedd bywiol . Fel y Bugail Da, gwelir yn Iesu’r arweinyddiaeth aberthol sy’n ceisio’r un ddafad a aeth ar gyfrgoll. Yn Luc 12:22-34, mae Iesu’n galw ei ddilynwyr allan o ormes ofn a thuag at y bywyd hwnnw o ymddiriedaeth ddofn, gobaith effro a gwasanaeth cyfrifol. Ni fwriedir dysgeidiaeth Iesu yma ar gyfer disgyblion unigol ond ar gyfer cymuned a alwyd ynghyd: y ‘praidd bychan’ y mae ei aelodau wedi’u galw i fyw, gweddïo a gweithio gyda’i gilydd. Mae’r Wythnos Weddi am Undeb Cristnogol eleni yn ein gwahodd i archwilio beth mae’n ei olygu i fod yn ddilynwyr y Bugail Da: sut mae ymryddhau oddi wrth ofn a bod yn wyliadwrus ein calonnau’n dod yn gatalyddion pwerus ar gyfer cymod a chyd-dystiolaethu.
Y cyd-destun lleol yn Iwerddon: y cyfle o fod ar y cyrion
Ar ôl bod ar un adeg yn gyfystyr â hunaniaeth Wyddelig, mae Cristnogaeth yn bodoli fwyfwy fel presenoldeb llai a mwy ymylol mewn cymdeithas sy’n seciwlareiddio yn gyflym. Ymhell o fod yn arwyddo cwymp i amherthnasedd, mae’r newid hwn yn esgor ar gyfleoedd newydd ar gyfer myfyrio, adnewyddu a chymodi. Mae’r eglwysi yn parhau’n ymrwymedig i fod yn dystiolaeth fyw ledled ynys Iwerddon. Yn ysbryd geiriau cysurlon Crist i’r ‘praidd bychan’ (Luc 12:32), gelwir cymuned Gristnogol Iwerddon i gofleidio ei safle o fewn cymdeithas gyda gobaith llawn ffydd a thystiolaeth unedig. Trwy gydnabod ein gwendid, ein cyfyngiadau a’n bregusrwydd, rydym yn dibynnu fwy ar Dduw ac yn profi gras trawsnewidiol.
Mae undod Cristnogol ymarferol hefyd yn dod ag iachâd i’r gymdeithas ehangach. Wrth i eglwysi weithio gyda’i gilydd i wasanaethu’r rhai sydd ar yr ymylon, maent yn tystio i werthoedd y Deyrnas fel y’u cyhoeddwyd gan Iesu. Yma mae gobaith Luc 12:32 yn dod yn ddiriaethol: mae’r ‘praidd bychan’, er nad yw’n uwch-ddylanwadol yn ddiwylliannol mwyach, yn gweithredu fel arwydd o’r Deyrnas – Teyrnas sydd wedi’i hadeiladu nid ar rym ond ar gariad, trugaredd a gwasanaeth. Mae’r Eglwys yn Iwerddon heddiw wedi’i chyfoethogi drwy bresenoldeb a chyfranogiad pobl o Ddwyrain Ewrop, Affrica, Asia a thu hwnt, y mae eu mynegiant amrywiol o fywyd ac addoliad yn dyfnhau ein tystiolaeth ar y cyd.
Camu ymlaen gyda’n gilydd
Mae galwad Duw i’r praidd bychan yn alwad at undod mewn amrywiaeth – bywyd cyffredin yng Nghrist sy’n bwrw allan ofn, ac yn golygu gwarchod ein gilydd a stiwardio rhoddion Duw gyda nod cyffredin. Yn y sefyllfa esblygol yn Iwerddon a ledled y byd, mae’r undod hwnnw’n disgleirio fwyaf pan fyddwn yn ei gofleidio nid fel unffurfiaeth, ond fel taith o wrando dwfn, tystio gostyngedig a chyd-ofalu. Er bod gwahaniaethau mewn diwinyddiaeth, cof a thraddodiad yn parhau, rydym yn cerdded ymlaen gyda’n gilydd, wedi’n cymodi ac yn hyrwyddo cymod, yn edifarhau am fethiannau’r gorffennol ac yn adnewyddu ein ffocws ar Grist, a weddïodd ‘ar iddynt oll fod yn un’ (Ioan 17:21). Wrth i ni gamu i’r Wythnos Weddi am Undeb Cristnogol eleni, bydded i ni allu cyfeirio’r byd tuag at Deyrnas trugaredd, cydwasanaethu a chariad di-sigl.
(Mae trosolwg manylach o’r testun Ysgrythurol ar gael ar wefan Eglwysi Ynghyd ym Mhrydain ac Iwerddon: https://ctbi.org.uk/wpcu2027/).
1 Ym 1921 rhannwyd ynys Iwerddon, gan arwain at sefydlu Gogledd Iwerddon, sy’n rhan o’r Deyrnas Unedig ac a lywodraethir heddiw gan Gynulliad Stormont, sy’n ddatganoledig, yn Béal Feirste, gyda gweddill yr ynys o dan awdurdodaeth Llywodraeth Iwerddon yn Nulyn.

Diwrnod 1
Yr Arglwydd yw fy mugail, ni bydd eisiau arnaf
‘Am hynny rwy’n dweud wrthych, peidiwch â phryderu am eich bywyd...’ (Luc 12:22)
Salm ar gyfer y dydd: Salm 23
Yr Arglwydd yw fy mugail, ni bydd eisiau arnaf.
Gwna imi orwedd mewn porfeydd breision,
a thywys fi gerllaw dyfroedd tawel,
ac y mae ef yn fy adfywio.
Fe’m harwain ar hyd llwybrau cyfiawnder
er mwyn ei enw.
Er imi gerdded trwy ddyffryn tywyll du,
nid ofnaf unrhyw niwed,
oherwydd yr wyt ti gyda mi,
a’th wialen a’th ffon
yn fy nghysuro.
Yr wyt yn arlwyo bwrdd o’m blaen
yng ngŵydd fy ngelynion;
yr wyt yn eneinio fy mhen ag olew;
y mae fy nghwpan yn llawn.
Yn sicr, bydd daioni a thrugaredd yn fy nilyn
bob dydd o’m bywyd,
a byddaf yn byw yn nhŷ’r Arglwydd
weddill fy nyddiau.
Testunau Ysgrythurol ychwanegol
Luc 12:22-34
Eseia 40:9-11
Ioan 10:7-15


Sylwadau
Mae’r salmydd yn cyhoeddi’n dawel hyderus bod Duw yn darparu popeth sydd ei angen arnom, hyd yn oed yn nyffrynnoedd tywyllaf bywyd, lle bydd Duw yn gydymaith ffyddlon i ni. Mae Salm 23 yn adleisio emosiynau dynol dwfn: ofn, unigedd a bregusrwydd – profiadau sy’n atseinio mewn llawer o gartrefi wrth i bobl wynebu dyfodol ansicr. Eto, fel Cristnogion ac fel yr Eglwys, fe’n gelwir i fod yn deulu gobaith, gan ymddiried yng nghariad trawsnewidiol Crist tuag at bawb. Wedi’n gwreiddio mewn ffydd ac yn sicr o ofal Duw, rydym yn edrych tuag at ddelwedd gyfarwydd y bugail tosturiol sy’n tywys ac yn amddiffyn ei braidd. Yn Iesu, y Bugail Da sy’n rhoi ei fywyd dros ei ddefaid (Ioan 10:15), canfyddwn ddewrder a thangnefedd ynghyd. Gyda bugail o’r fath, mae ofn yn ildio i obaith, ac fe’n gwahoddir i edrych tuag allan, wedi’n huno mewn nod ac mewn cariad. Oherwydd Crist sy’n ein galw ynghyd ac yn ein hatgoffa, ‘Peidiwch ag ofni, fy mhraidd bychan, oherwydd gwelodd eich Tad yn dda roi i chwi’r deyrnas’ (Luc 12:32).
Myfyrdod
‘Peidiwch ag ofni, fy mhraidd bychan.’ 
‘Peidiwch ag ofni, fy mhraidd bychan.’ 
Er i’r cysgodion ledaenu ymhell, galwa llais tyner ar y rhai blinderus.
Dros wledydd crynedig, ac ofnau’n stwyrian drwy’r tir,
mae’r weddi am undod i’w chlywed yn glir.
Wrth i ni gerdded drwy ddyffryn newid a phryder,
rydym yng ngofal Bugail y cawn ynddo dangnefedd.
Drwy diroedd dieithrwch deil gobaith 	yn nod,
yng nghoflaid ei gariad, ei ras ddeil ein bod.
Gweddi
Ymrwymaf heddiw wrth fy Nuw,
a’i nerth i arwain fyth â’i law,
yn gwylio ’mhopeth drwy fy myw,
yn dirnad pob rhyw angen ddaw.
Fy Nuw yw’r athro gorau gaf, 
efe yw’r ffordd, a ’nharian gref,
ei air yw sylfaen popeth wnaf
a rhoes i’m gwarchod engyl nef.	
(O Llurig Sant Padrig, cyfieithwyd o fydryddiad Cecil Frances Alexander)
Cwestiynau
Personol: Ym mha ffyrdd ydych chi wedi bod yn ymwybodol o Dduw yn cydgerdded â chi drwy ddyffryn tywyll?
Lleol: Sut allech chi ymuno ag eraill i greu naratif mwy gobeithiol o fewn eich ardal?
· Byd-eang: Beth allwn ni ei gynnig, fel y gallwn fod yn rhan o weithgaredd Duw yn adfer gobaith mewn byd dan ormes ofn?
Ewch a gwnewch
(www.ctbi.org.uk/goanddo)
Personol: Pwy ydych chi’n eu hadnabod sy’n byw mewn ofn? Ystyriwch sut y gallech chi gydgerdded â hwy.
Lleol: Canfyddwch beth mae Cristnogion yn ei wneud gyda’i gilydd yn eich ardal chi i rannu gobaith Crist, ac ymunwch â’r gwaith.
Byd-eang: Ymunwch â Chylch Gweddi Cyngor Eglwysi’r Byd ac ymrwymwch i weddïo’n rheolaidd dros eich cymdogion ac i ddod i’w deall yn well:
https://www.oikoumene.org/resources/prayer-cycle

Diwrnod 2
O’r dyfnderau y gwaeddais arnat, O Arglwydd
‘Gymaint mwy gwerthfawr ydych chwi…’ (Luke 12:24b)
Salm ar gyfer y dydd: Salm 130:1-6
O’r dyfnderau y gwaeddais arnat, O Arglwydd.
Arglwydd, clyw fy llef;
bydded dy glustiau’n agored
i lef fy ngweddi.
Os wyt ti, Arglwydd, yn cadw cyfrif o gamweddau,
pwy, O Arglwydd, a all sefyll?
Ond y mae gyda thi faddeuant,
fel y cei dy ofni.
Disgwyliaf wrth yr Arglwydd; y mae fy enaid yn disgwyl,
a gobeithiaf yn ei air;
y mae fy enaid yn disgwyl wrth yr Arglwydd
yn fwy nag y mae’r gwylwyr am y bore,
yn fwy nag y mae’r gwylwyr am y bore.
Testunau Ysgrythurol ychwanegol
Luc 12:24b
Ioan 5:1-5
Marc 10:46-52
Sylwadau
Tensiwn, chwalfa perthynas, unigedd, gwrthdaro, trais, dinistr – bydd y cyfan yn taflu cymuned i aeaf rhewllyd o alar. Nid oes neb yn ‘iawn’; mae pob un ohonom yn gyfrifol. A fyddwn yn penderfynu ceisio’r fan lle mae Iesu’n mynd heibio a llefain arno o ddyfnderoedd ein loes? Rhaid i bob un gloddio gobaith er mwyn i’r llu ei rannu. Gwyddai Bartimeus, er mwyn derbyn, fod yn rhaid iddo ddadwisgo ei gynhesrwydd (ei fantell) i waeddi, ‘Trugarha wrthyf!’ Gwelodd Iesu ef, arhosodd a thorri i’r byw: ‘Beth yr wyt ti am i mi ei wneud iti?’ A dyna’r cwestiwn y mae Iesu’n ei ofyn i ni. Mae loes ymrannu Cristnogol yn fawr, mae’n ein dallu, ond os gwaeddwn, yn unigolion lawer a chymunedau ffydd lluosog, bydd Duw yn ein clywed.



Myfyrdod
Un mwydyn ni wna
fawr ddim a barha,
er mor galed y gwaith
ni threiddia yn faith.
Ond llawer o’i fath
yn gweithio ynghyd
all ddeffro’r pridd 
ac adfer byd.
Gweddi
Cynorthwya fi i deithio’r tu hwnt i’r cynefin 
ac i dir dieithr.
Rho i mi’r ffydd i adael yr hen lwybrau 
a thorri tir newydd gyda thi.
Grist y dirgelion, ymddiriedaf ynot
i fod yn gryfach nag unrhyw storm o’m mewn.
Ymddiriedaf drwy’r tywyllwch, gan wybod
mai yn dy law di, y dydd heddiw, y mae f’amserau.
Cynganedda f’ysbryd â cherddoriaeth y nef,
a rhywfodd, gwna i’m hufudd-dod fod i ti o werth. Amen.
(Ysbrydolwyd gan hanes Sant Brendan y Morwr (c. 484-577))
Cwestiynau
Personol: Pan fo pethau’n mynd yn wael, ydych chi’n ceisio cysur a ffydd oddi wrth yr Arglwydd sy’n cynnal pob peth, ynteu a ydych chi’n parhau yng nghoflaid galar?
Lleol: A allwch chi adnabod unrhyw loes bersonol ynoch chi eich hun ac eraill o’ch cwmpas, sy’n deillio o’ch profiad o ddiffyg undod?
· Byd-eang: Wrth i chi edrych ar ein byd, beth allwch chi ei nodi a’i enwi fel cost diffyg undod?


Ewch a gwnewch
(www.ctbi.org.uk/goanddo)
Personol: Fel y gadawodd Bartimeus ei fantell i gyd-deithio â Iesu, ystyriwch pa ddillad allech chi eu rhoi i fanc dillad lleol.
Lleol: Ar ôl enwi’r diffyg undod o’n cwmpas, nodwch bont sydd angen ei hadeiladu. Cymrwch y camau cyntaf tuag at gyflawni hynny. 
Byd-eang: Cysylltwch ag elusen sy’n gweithio gyda phobl sydd â nam ar eu golwg. (Er enghraifft: https://www.sightsavers.org/about-us/) 
Diwrnod 3
O ble y daw cymorth i mi?
‘…lle nad yw lleidr yn dod ar y cyfyl…’ (Luc 12:33)
Salm ar gyfer y dydd: Salm 121:1-2
Codaf fy llygaid tua’r mynyddoedd;
o ble y daw cymorth i mi?
Daw fy nghymorth oddi wrth yr Arglwydd,
creawdwr nefoedd a daear.
Testunau Ysgrythurol ychwanegol
Luc 12:33
Josua 1:7-9
Effesiaid 6:10-17
Sylwadau
Wrth inni droi ein llygaid tua’r dyfodol gyda phryder ynghylch mwy o bolareiddio, trais ac ymrannu, o fewn cymdeithas ac yn ein heglwysi yn ogystal, mae Salm 121 yn ein gwahodd i sylwi lle mae’r bygythiad, i gydnabod y peryglon ac i geisio cymorth gan yr Arglwydd (‘creawdwr nefoedd a daear’). Gan sylwi ar dwf mudiadau asgell dde eithafol ledled y byd a lledaeniad llechwraidd cenedlaetholdeb Cristnogol, mae’n bwysig enwi’r bygythiadau hyn a tharfu ar naratifau ffug, ac mae’n hanfodol ein bod yn edrych tuag at Dduw am arweiniad a nerth. Fe’n hanogir i beidio ag ymateb mewn ofn, ond yn hytrach yn ysbryd tangnefedd a chyflawnder. Daw ein grym o fyw a gweithredu â’n gobaith ynghyd yn Nuw ac fe’n gwahoddir i gofio gwirionedd Duw – bod dewrder, nerth a grym yn cael eu rhoi, nid i orchfygu a gormesu, ond i wasanaethu a chymodi.
Gweddi
Bydd dithau’n fflam lachar o’m blaen;
bydd dithau’n seren uwchlaw i’m harwain;
bydd dithau’n llwybr llyfn islaw i mi;
bydd dithau’n Fugail tyner o’m cefn 
heddiw, heno a hyd byth bythoedd. Amen.
(Priodolir i Sant Colmcille (521-597))


Myfyrdod
Trown i edrych ar ein sgriniau –
o ble y daw ein hofn?
O eiriau sarffaidd,
sy’n pedlera grym a chyfoeth.
Mae epil gwiberod am ein gwthio i garu ond y rhai sy’n edrych fel ni,
am ein twyllo i greu tywysogaethau sy’n gwasanaethu trachwant yn unig.
Ond beth welwch chi o edrych heibio’r sgrin,
pan ddaliwch gip o’r goleuni sy’n sleifio o’r Deyrnas arall,
pan ddadrithiwch y rhith a gadael i’r ‘eto i ddod’ beintio’r gwir ar gynfas ddilychwin?
Cwestiynau
Personol: Pa wahanol bethau sydd o gymorth i chi fod yn obeithiol pan fo ofn, pryder a bygythiad yn dod i’r amlwg?
Lleol: Pa ddarnau o’r Beibl, caneuon a straeon sydd wedi bod yn galondid i’ch cymuned drwy ddyddiau heriol yn y gorffennol? Ystyriwch rannu’r enghreifftiau a allai fod yn berthnasol heddiw.
· Byd-eang: Gall y daith tuag at undod ymddangos yn un anodd a heriol – beth a allai fod y rhwystrau ar ein llwybr? Pa enghreifftiau o fannau eraill a allwch chi eu rhannu, gan roi gobaith a hwb i chithau ac i’ch cymuned gydweithio’n gadarnach?
Ewch a gwnewch
(www.ctbi.org.uk/goanddo)
Personol: Meddyliwch beth sy’n gwneud i chi ofni a chanfyddwch ffyrdd i ddeall yn ddyfnach beth sydd wir yn digwydd, gan ganiatáu amlygu gobaith Duw.
Lleol: Ystyriwch sut y gallech chi rannu hanesion am undod, hybu heddwch ac adeiladu Teyrnas Dduw yn eich ardal chi, hanesion na ellir eu llurgunio na’u llychwino gan sibrydion na rhagfarn.
Byd-eang: Ymgysylltwch â nifer o ffynonellau gwahanol i glywed hanesion o wahanol rannau o’r byd sy’n adrodd am wireddu Teyrnas Dduw, ac ystyriwch sut y gallai eich cymuned ffydd chithau ymuno â’r anturiaethau hynny.

Diwrnod 4
Y mae’r Arglwydd o amgylch ei bobl
‘Os yw Duw yn dilladu felly y glaswellt…’ (Luc 12:28)
Salm ar gyfer y dydd: Salm 125:1-3
Y mae’r rhai sy’n ymddiried yn yr Arglwydd fel Mynydd Seion,
na ellir ei symud, ond sy’n aros hyd byth.
Fel y mae’r mynyddoedd o amgylch Jerwsalem,
felly y mae’r Arglwydd o amgylch ei bobl yn awr a hyd byth.
Ni chaiff teyrnwialen y drygionus orffwys
ar y tir sy’n rhan i’r rhai cyfiawn,
rhag i’r cyfiawn estyn eu llaw at anghyfiawnder.
Testunau Ysgrythurol ychwanegol
Luc 12:28
Mathew 6:25-33
Rhufeiniaid 8:31-32
Sylwadau
Mae delweddau’r salm hon yn ein galw i ryfeddu. Sut beth yw efelychu preswylfa Duw? Megis Mynydd Seion, a yw’r rhai sy’n ymddiried yn yr Arglwydd yn cyfodi; a ydynt yn sefyll ac yn cynnal amddiffyniad i’r rhai sy’n agored i niwed; a ydynt yn cofleidio eraill yn eu breichiau fel mae’r mynyddoedd yn amgylchynu Jerwsalem? Mae’r salm yn canu mai’r pethau hyn sy’n wirioneddol ddiysgog – cariad, cyfiawnder a gofal am ein gilydd sy’n darparu bywyd digonol i bawb sy’n trigo yng nghreadigaeth Duw. Nid oes i deyrnwialen drygioni, symbol coegwych o rym ffug a gormesol, unrhyw fan i orffwys na chuddio nac ymwreiddio yn nhir a bywydau’r rhai cyfiawn.
Yn y Llythyr at y Rhufeiniaid, cawn ein sicrhau na all dim ein gwahanu oddi wrth gariad Duw yng Nghrist Iesu; felly, dylem ymdrechu i sicrhau nad oes dim yn ein gwahanu oddi wrth ein gilydd. Gallwn, oherwydd presenoldeb yr Ysbryd Glân ynom, newid y dirwedd lle bynnag yr awn, gan chwalu rhwystrau a chanfod llwybrau at ein gilydd. Fel mae’r mynyddoedd yn amgylchynu Jerwsalem, mae cariad dihysbydd Duw, trwom ni, yn cofleidio ein cyd-ddynoliaeth. Rydym yn perthyn i’n gilydd; rydym wedi ein creu ar gyfer ein gilydd.


Myfyrdod
Preswylfod bychan ydwyf,
ond nid o feini:
fe’m gwnaed o lwch a wnaed yn loyw,
lle’r adwaen tragwyddoldeb fy enw
gan fyw ynof.

Gan lenwi fy mhob anadliad,
a thresmasu i bob meddwl,
gan iachau’r llafnau
sy’n torri, ei lais 
yn tyneru a lliniaru’r cof 
hyd faddeuant.

Mae Duw yn trigo ynof,
y presenoldeb anorchfygol.
Boed i mi gredu hynny
a byw hynny
bob dydd,
wrth iddo ddysgu fy nghalon 
i dorri fel ei un yntau.
Gweddi
Crist fo gyda fi, Crist fo ynof fi, 
Crist o’m cefn, a Christ o’m mlaen i,
Crist wrth f’ochr, Crist i’m hennill i,	
Crist i’m cysuro ac i’m hadfer i, 
Crist islaw, Crist uwchlaw i mi, 
Crist tawelwch, Crist peryglon,
Crist ’nghalonnau pawb a’m câr i,
Christ yng ngenau ffrind ac estron.
(O Llurig Sant Padrig, cyfieithwyd o fydryddiad Cecil Frances Alexander)


Cwestiynau
Personol: Ystyriwch beth sy’n eich gwahanu oddi wrth bobl eraill a meddyliwch sut y gallech fynd i’r afael â hynny.
· Lleol: Lle yn eich cymuned mae pobl yn dod at ei gilydd, a beth sy’n eu hargyhoeddi bod croeso iddynt? Sut allai eich cymuned ffydd ddysgu oddi wrth hynny?
· Byd-eang: Sut allai cofleidio’n cymdogion byd-eang yn ein breichiau edrych?
Ewch a gwnewch
(www.ctbi.org.uk/goanddo)
Personol: Myfyriwch ynghylch y mannau yn eich bywyd lle gallai heriau droi’n gyfleoedd, a rhowch un o’r cyfleoedd hynny ar waith.
Lleol: Gwirfoddolwch mewn digwyddiad neu gyda sefydliad lleol sy’n cynnig cysur a chymorth yn y gymuned.
Byd-eang: Ystyriwch sut y gallech roi, gweithredu a gweddïo gyda sefydliad datblygu rhyngwladol byd-eang. Er enghraifft, https://www.christianaid.org.uk/ neu https://cafod.org.uk

Diwrnod 5
Y mae Arglwydd y Lluoedd gyda ni
‘Oherwydd lle mae eich trysor…’ (Luc 12:34)
Salm ar gyfer y dydd: Salm 46:10-11
Ymlonyddwch, a deallwch mai myfi sydd Dduw,
yn ddyrchafedig ymysg y cenhedloedd,
yn ddyrchafedig ar y ddaear.
Y mae Arglwydd y Lluoedd gyda ni,
Duw Jacob yn gaer i ni.
Testunau Ysgrythurol ychwanegol
Luc 12:34
Diarhebion 3:21-26
Luc 9:1-6
Sylwadau
Mewn cyfnodau anodd, rydym yn tueddu i deimlo bod yn rhaid i ni ‘wneud’ rhywbeth, bod angen gweithredu, ac y bydd ein ‘gwneud’ yn gwella’r sefyllfa. Fodd bynnag, yn aml iawn, y peth gorau yw ymlonyddu a dim ond ‘bod yno’, bod yn ‘bresennol’ gyda’r rhai sydd dan bwysau. Cyn llefaru, ‘Ymlonyddwch,’ mae’r salmydd yn creu darlun byw o fyd cythryblus, a all ymddangos yn or-gyfarwydd i ni heddiw. Yn aml, gallwn gael ein hysgubo i ffwrdd gan ruthr a chythrwfl popeth sy’n digwydd a chael ein twyllo i ymateb gyda gweithgaredd gorffwyll, neu gael ein parlysu gan ofn. Serch hynny, mae Duw gyda ni, yn ffynhonnell ddihysbydd o lawenydd, ein lloches a’n nerth ynghyd. Efallai fod y salm hon a’r eiliadau nesaf hyn yn wahoddiad i chi ymlonyddu. Bod yn dawel. Bod yn bresennol ar gyfer y rhai o ’ ch cwmpas. Cydnabod bod yna gymuned, teulu Eglwysig ehangach, sydd wedi’u grymuso gan Iesu i fod yn esiampl o gadernid ac undod yn y byd toredig hwn.
Myfyrdod
Dewch.
Dewch ynghyd.
Dewch, a dangosaf i chi ystyr adeiladu rhywbeth o wir werth.
Efallai na welwch fyth gyflawniad hynny,
ac eto,
yn y dod ynghyd,
ym mhresenoldeb eich gilydd,
yng ngofod sanctaidd ein bod,
cewch fwy na chip ar freuddwyd Duw. 

Gweddi
Bydd i mi’n obaith, o Arglwydd fy myw;
gwag popeth arall im heblaw am fy Nuw.
Bydd ar flaen fy meddwl bob nos a phob dydd;
ynghwsg ac yn effro, fy ngolau im bydd.
Bydd dithau ’noethineb, yn eirwir bob pryd;
bydd fyth wrth fy ochr, yn gadarn ynghyd.
Bydd Dad i mi beunydd a’th blentyn bo fi;
Gwna ’nghorff yn breswylfa, yn un â thydi.
(Priodolir i Sant Dallán Forgaill (c. 530–598); cyfieithwyd o fydryddiad Eleanor Hull)
Cwestiynau
Personol: Ymlonyddwch, a deallwch mai myfi sydd Dduw...’ Sut brofiad fyddai hynny i chi?
Lleol: Mewn cyfnod o ansicrwydd, sut allech chi ymgorffori ynghyd y cyfiawnder, y tangnefedd a’r llawenydd sy’n llifo oddi wrth Dduw, yn eich cymuned arbennig chi?
· Byd-eang: Sut allai eich cymuned ffydd fod yn arwydd o undod mewn byd drylliedig?
hhhhhh
(www.ctbi.org.uk/goanddo)
Personol: Arhoswch, ymlonyddwch a meddyliwch am yr adegau hynny pan fuoch yn rhan o undod ar waith. Ystyriwch ffyrdd o ddyfnhau’r profiad hwnnw.
Lleol: Canfyddwch ffyrdd ystyrlon y gall eich cymuned ffydd ‘ddisgwyl’ gyda phobl yn eich cymuned ehangach a sefyll gyda hwy.
Byd-eang: Datblygwch berthynas â chymunedau Cristnogol mewn rhannau eraill o’r byd a rhannwch hanesion ynghylch y modd mae Iesu’n hybu nerth ac undod.

Diwrnod 6
Gwnaeth yr Arglwydd bethau mawr i ni
‘Gwelodd eich Tad yn dda roi i chwi’r deyrnas.’ (Luc 12:32)
Salm ar gyfer y dydd: Salm 126:1-2
Pan adferodd yr Arglwydd lwyddiant Seion,
yr oeddem fel rhai wedi cael iachâd; 
yr oedd ein genau yn llawn chwerthin a’n tafodau yn bloeddio canu.
Yna fe ddywedid ymysg y cenhedloedd,
‘Gwnaeth yr Arglwydd bethau mawr iddynt hwy.’
Testunau Ysgrythurol ychwanegol
Luc 12:22-34
Eseia 35:5-7
2 Corinthiaid 5:11-21
Sylwadau
Mae ein darlleniadau o’r Beibl ar gyfer heddiw’n ein hysbrydoli â’r addewid bod, yn Nuw, adnewyddiad ar gael i bopeth, a hefyd yn ein hatgoffa o’n cyfrifoldeb i gyfrannu ein hunain tuag at y gwaith iachusol hwn. Yn ein cyd-destun ninnau, cofiwn fel y bu i Gytundeb Béal Feirste / Cytundeb Dydd Gwener y Groglith, a ddisgrifiwyd fel ‘cyfle gwir hanesyddol ar gyfer dechrau newydd’, drawsnewid tirwedd a pherthynas pobloedd. Lledaenodd ymdeimlad o ddiogelwch fesul tipyn a dechreuodd cyfeillgarwch newydd dyfu rhwng pobl. Bu’r gwaith anghyflawn ac amherffaith hwn dros heddwch yn gyfrwng gobaith newydd i gymunedau eraill a brofai wrthdaro, gan adfer ffydd yn y potensial ar gyfer cymod. Wrth i ni weithio i wella’r clwyfau sy’n aros ac i ymryddhau o gysgodion y gorffennol, diolchwn am y bendithion mae Duw yn eu rhoi i ni i’w rhannu.
Myfyrdod 
Aros.
Elli di ei glywed?
Nid crynu a chwymp teyrnasoedd.
Aros.
Elli di ei deimlo?
Y graean, crafiad cenhedlu perl.
Aros.
Elli di ei synhwyro?
Y distawrwydd cyn i ti anadlu,
y saib rhwng trai a llanw.
Mae ennyd mae pob un ohonom yn ei adnabod,
pan fydd dy Ysbryd yn ein cyffwrdd,
pan fydd dy anadl yn sibrwd â’n croen.
Gwelwn nad hyrddiad ein prysurdeb ni yw bellach,
ond yr hiraeth am gyduno 
wrth i ofod ddadebru,
i ddim ond 
bod.
Gweddi
Ni pheidiwn fyth â rhoi diolch i ti, o Dduw, 
ti sydd wedi’n cadw’n ffyddlon yn awr temtasiwn. 
Rwyt wedi ein hamddiffyn drwy ein holl drafferthion.
Pwy ydyn ni, Arglwydd, neu beth yw ein galwedigaeth, 
fel bod dy bresenoldeb wedi bod ar waith gyda ni drwy’r cyfan?
Molwn a mawrygwn dy enw ymhlith y cenhedloedd, 
nid yn unig ar yr adegau da ond yn y rhai anodd hefyd,
oherwydd dangosaist i ni y gallwn ymddiried ynot yn ddiysgog.
Ti sydd Sanctaidd, yn oes oesoedd. Amen.
(Addaswyd o Confessio Padrig Sant)
Cwestiynau
Personol: Lle ydych chi’n teimlo eich bod wedi ’ ch galw i gyfrannu at waith cymodi? Beth allai fod yn eich atal rhag ymateb i’r alwad honno?
Lleol: Lle ydych chi’n gweld yr angen mwyaf am gymodi ac iacháu perthynas yn eich cymuned leol ar hyn o bryd?
· Byd-eang: A allwch chi feddwl am arweinwyr neu sefydliadau sy’n gweithio dros heddwch a chyfiawnder ledled y byd sy’n ysbrydoli gobaith ynoch?
Ewch a gwnewch
(www.ctbi.org.uk/goanddo)
Personol: Gan fyfyrio ynghylch y mannau y gobeithiwch y bydd Duw yn dod ag adfywiad ac iachâd yn eich bywyd chithau, ysgrifennwch weddi sy’n mynegi’r gobaith hwnnw.
Lleol: Nodwch agwedd ar waith cymodi sydd wedi ei hesgeuluso neu ei gwthio i’r cyrion yn eich cymuned eglwysig leol a gweithredwch i dynnu sylw at yr angen i adfer hynny.
Byd-eang: Rhannwch neges neu ddarn o newyddion gobeithiol o gyd-destun rhyngwladol arall drwy ’r cyfryngau cymdeithasol neu ryw ffordd arall o gyfathrebu.

Diwrnod 7
Gadewch inni fynd i dŷ’r Arglwydd
‘Oherwydd lle mae eich trysor, yno hefyd y bydd eich calon.’ (Luc 12:34)
Salm ar gyfer y dydd: Salm 122
Yr oeddwn yn llawen pan ddywedasant wrthyf,
‘Gadewch inni fynd i dŷ’r Arglwydd.’
Y mae ein traed bellach yn sefyll
o fewn dy byrth, O Jerwsalem.
Adeiladwyd Jerwsalem yn ddinas
Lle’r unir y bobl â’i gilydd.
Yno yr esgyn y llwythau,
llwythau’r Arglwydd,
fel y gorchmynnwyd i Israel,
i roi diolch i enw’r Arglwydd.
Yno y gosodwyd gorseddfeinciau barn,
gorseddfeinciau tŷ Dafydd.
Gweddïwch am heddwch i Jerwsalem,
‘Bydded llwyddiant i’r rhai sy’n dy garu;
bydded heddwch o fewn dy furiau,
a diogelwch o fewn dy geyrydd.’
Er mwyn fy nghydnabod a’m cyfeillion,
dywedaf, ‘Bydded heddwch i ti.’
Er mwyn tŷ yr Arglwydd ein Duw,
ceisiaf ddaioni i ti.
Testunau Ysgrythurol ychwanegol
Luc 12:22-34
Eseia 2:1-4
Effesiaid 4:1-6


Sylwadau
Mae’r salmydd yn gweld dinas Jerwsalem a’r Deml o fewn y ddinas ac yn dychmygu’r daith feichus i fyny’r bryn serth nes sefyll o’r diwedd yng nghyntedd y Deml. Mae wedi dod gydag eraill o lawer o fannau i addoli gyda’i gilydd. Mae’r salmydd yn gweddïo am dangnefedd i’r rhai o’i gwmpas, pawb ohonynt wedi dod ynghyd yn enw’r Arglwydd. Anfonodd Iesu ei ddisgyblion o Jerwsalem i ‘Jwdea a Samaria, a hyd eithaf y ddaear’ (Actau 1:8), gan ddwyn efengyl tangnefedd, y shalom hwnnw sy’n arwydd nid yn unig o absenoldeb gwrthdaro ond o gyfanrwydd, cyflawnder. Mae’r darlleniadau ychwanegol, mewn amrywiol ffyrdd, yn sôn am yr hyn y mae’n ei olygu i gerdded yng ngoleuni’r Arglwydd, i gynnal cwlwm heddwch ac i adnabod drosom ein hunain a chyda’n gilydd y tangnefedd hwnnw y deisyfodd Iesu mewn gweddi ar ein cyfer.
Myfyrdod
Ni ddeallwn
dy dangnefedd.
Ond fe’i hadwaenwn.
A rhaid i ni ei fyw
a gadael i’w gariad
wneud ein bywydau’n gyflawn
ynghyd.
Gweddi
Cynnau yn ein calonnau, O Dduw, 
fflam y cariad nad yw’n peidio, 
fel y bydd yn llosgi ynom, gan oleuo eraill. 
Bydded i ni lewyrchu hyd byth yn dy deml sanctaidd, 
wedi’n tanio â’th oleuni tragwyddol, 
sef dy Fab, Iesu Grist, 
ein Ceidwad a’n Prynwr. Amen.
(Priodolir i Sant Colmcille (521-597)) 
Cwestiynau
Personol: Beth yw arwyddocâd addoli ein Duw ynghyd fel Cristnogion o draddodiadau gwahanol?
Lleol: Pa mor heriol ydi hi i chi neu eich cynulleidfa groesi trothwy eglwys cymuned Gristnogol wahanol?
· Byd-eang: A yw heddwch wir yn bosibl yn ein byd heddiw? Beth allai sicrhau hynny?


Ewch a gwnewch
(www.ctbi.org.uk/goanddo)
Personol: Ymwelwch ag eglwys o draddodiad gwahanol iawn i ’ ch un chi (yn ddelfrydol gydag eraill o ’ ch eglwys chithau) a myfyriwch ynghylch y profiad.
Lleol: Canfyddwch grwpiau yn eich cymuned sy’n ymgyrchu dros heddwch a cheisiwch ganfod tir cyffredin rhyngoch.
Byd-eang: Cysylltwch ag eglwys neu gymuned ffydd sy’n byw yng nghanol gwrthdaro a ffurfiwch berthynas â hwy.

Diwrnod 8
Mor dda ac mor ddymunol yw i bobl fyw’n gytûn
‘Nid oedd gan hyd yn oed Solomon yn ei holl ogoniant wisg i’w chymharu ag un o’r rhain.’ (Luc 12:27b)
Salm ar gyfer y dydd: Salm 133
Mor dda ac mor ddymunol yw
i bobl fyw’n gytûn.
Y mae fel olew gwerthfawr ar y pen,
yn llifo i lawr dros y farf,
dros farf Aaron,
yn llifo i lawr dros goler ei wisgoedd.
Y mae fel gwlith Hermon
yn disgyn i lawr ar fryniau Seion.
Oherwydd yno y gorchmynnodd yr Arglwydd ei fendith,
bywyd hyd byth.
Testunau Ysgrythurol ychwanegol
Genesis 50:15-21
Ioan 15:12-17
Luc 12:22-34
Sylwadau
‘Mor dda ac mor ddymunol yw i bobl fyw’n gytûn.’ Ond mae ein Hysgrythurau a’n profiadau o fywyd yn ein hatgoffa bod yn rhaid i ni yn aml oresgyn ein hoffter o’n hunain er mwyn agosáu at eraill. Mae Iesu’n ymyrryd i dawelu’r dadlau ymhlith ei ddisgyblion (Luc 22:24-26), mae Paul yn ceryddu’r Cristnogion yng Nghorinth (1 Corinthiaid 3:3-9; 11:17-22) ac yn annog eraill ‘i fyw’n gytûn yn yr Arglwydd’ (Philipiaid 4:2).
Mae maddeuant diffuant Joseff tuag at y brodyr a’i gwerthodd i gaethiwed yn drawiadol. Er iddynt barhau i weithredu mewn ofn, ymatebodd yntau gyda chariad. Gorchfygodd undod ofn a grymuso Joseff i ymateb gyda gras, nid dialedd (Genesis 42:25).
Her a gorchymyn Iesu yw i ni garu ein gilydd, heb wahaniaethu o ran rhywedd, cyfeiriadedd rhywiol, dosbarth, statws, hil nac iaith; i ni fyw ynghyd mewn undod a pharch at ein gilydd. Mae’n ein galw i oresgyn ein hoffter o’n hunain er mwyn agosáu at eraill.


Myfyrdod
Mor dda ac mor ddymunol yw 
i bobl fyw’n gytûn.
Mae fel chwerthiniad plentyn, 
yn byrlymu drwy ddiniweidrwydd dibryder.
Mae fel dagrau’r doeth, 
yn llifo yng ngŵydd y prudd neu’r prydferth.
Mae fel egin breuddwyd, 
yn cyniwair beth a allai fod. 
Mae fel enaid yr Anfeidrol 
yn blaguro ynot tithau a minnau hyd yr ymdoddwn yn un.
Gweddi
Ni fydd yr haul a welwn yn codi beunydd ar dy orchymyn, o Grist, yn parhau,
ac ni fydd ei ogoniant yn llewyrchu’n 	dragywydd. 
Ond tydi, Arglwydd Grist, yw y gwir Haul,
y Goleuni na fydd yn diffodd byth, yr un yr ymhyfrydwn ynddo. 
Ymlawenhawn o wybod y byddwn yn codi eto yn llewyrch dy ogoniant, o Fab disglair y nef, sydd yn trigo gyda’r Tad a’r Ysbryd Glân, yn awr a hyd yn oes oesoedd. Amen.
(Addaswyd o Confessio Padrig Sant)
Cwestiynau
Personol: Wrth i’r Wythnos Weddi am Undeb Cristnogol ddod i ben am eleni, sut allai ein cymunedau ffydd deimlo agosatrwydd newydd?
Lleol: Sut allen ni fod yn llysgenhadon dros agosatrwydd yn ein cymuned ehangach?
· Byd-eang: Sut allen ni gryfhau llais pobl yr ymylon ledled ein cymuned fyd-eang?
hhhhh
(www.ctbi.org.uk/goanddo)
Personol: Ymgysylltwch â rhywun rydych wedi ymddieithrio oddi wrthynt a cheisiwch gymod.
Lleol: Ymchwiliwch i sefyllfa o fewn eich ardal leol lle mae yna dyndra. Canfyddwch ffyrdd o wrando’n ofalus gyda’r bwriad o ganolbwyntio ar ddeall yn fwy nag ymateb.
Byd-eang: Gweddïwch a gweithredwch dros heddwch mewn man anghofiedig sy’n dioddef rhyfel cartref neu wrthdaro mewnol.


Trefn Gwasanaeth
ⓗ Eglwysi Ynghyd ym Mhrydain ac Iwerddon
Cyflwyniad
Eleni, paratowyd y dathliad eciwmenaidd gan dîm yn cynrychioli gwahanol draddodiadau Cristnogol yn Iwerddon, wedi’i hwyluso gan Gyngor Eglwysi Iwerddon a Chynhadledd Esgobion Catholig Iwerddon.
Thema
Mae’r dewis o destunau Beiblaidd a litwrgaidd wedi’i ysbrydoli gan ddelwedd y ‘praidd bychan’ (Luc 12:32). Mae Cristnogion mewn sawl rhan o’r byd yn byw mewn sefyllfaoedd lle maent wirioneddol yn braidd bychan, ac weithiau’n braidd erlidiedig. Gwelwn ddefnyddio’r ymadrodd ‘praidd Duw’ yn yr Hen Destament a’r Testament Newydd i ddisgrifio pobl Dduw, sydd fel defaid dan ofal bugail. Mae’n ddelwedd sydd wedi’i gwreiddio’n ddwfn yn niwylliant bugeiliol y tiroedd sy’n gefndir i’r Beibl, lle’r oedd bugeilio yn un o’r prif alwedigaethau. Mae’r ddelwedd o ofal cariadus bugail yn un sy’n sicrhau’r praidd nad oes angen iddynt ofni, ond yn hytrach y gallant ymddiried yn amddiffyniad y bugail a’i ddarpariaeth.
Ar yr adeg gythryblus ac ansicr hon, rydym yn diolch am y lloches a gawn yn ein ffydd ac am y nerth a ddaw i ni o’n cymdeithas â’n gilydd. Rydym yn herio ein hunain i wrthsefyll y demtasiwn i encilio o’r byd i geisio diogelwch. Gweddïwn am y dewrder, mewn byd rhanedig, i allu tystio’n gadarn ynghyd i gariad Duw tuag at bawb, yn enwedig y rhai sy’n dioddef o ganlyniad i anghyfiawnder, trais ac erledigaeth, yn agos atom a ledled y byd.
Gan efelychu delwedd yr haul yn codi, mae gan groesau Celtaidd Gwyddelig gylch yn eu canol, yn cynrychioli’r Crist atgyfodedig, goleuni’r byd. Fel rhan o’r addoliad, gellir darparu amlinelliadau printiedig o groes Geltaidd ar gyfer y gynulleidfa. Gellir ysgrifennu gweddïau a gofalon ar y templedi hynny a’u dwyn ymlaen i fan canolog.
Gellir rhannu’r testunau a neilltuwyd ar gyfer yr arweinydd rhwng y gwahanol leisiau o’r gwahanol draddodiadau a fydd yn bresennol. Yn yr un modd, gellir dosbarthu testunau a neilltuwyd ar gyfer darllenydd ymhlith sawl llefarydd. Gall cynrychiolwyr o’r gwahanol gymunedau sy’n bresennol gyhoeddi’r weddi glo a’r fendith ar y cyd.
Emyn
Rhagarweiniad
Arweinydd	Tangnefedd a fo gyda chwi.
Cynulleidfa	A hefyd gyda thithau.
Arweinydd	Mae Crist yn ein plith.
Cynulleidfa	Y mae, ac fe fydd hyd byth.
Arweinydd	Rydym wedi dod ynghyd yn enw Crist i weddïo dros undod yr holl Gristnogion. Mae’r Wythnos Weddi am Undeb Cristnogol eleni yn seiliedig ar eiriau Iesu: ‘Peidiwch ag ofni, fy mhraidd bychan,’ a welir yn Efengyl Luc. 

	Paratowyd y gwasanaeth eciwmenaidd eleni gan Gristnogion o wahanol eglwysi ledled ynys Iwerddon. Gyda hwythau, mynegwn ein diolch eu bod, ar ôl blynyddoedd o ymddieithrio, wedi dod i gydnabod mai trysor sy’n eiddo iddynt ynghyd yw’r etifeddiaeth Gristnogol a gyrhaeddodd eu gwlad gyntaf drwy Badrig Sant.
Gweddi agoriadol
Darllenydd	Bendigedig wyt ti, Arglwydd Dduw yr holl greadigaeth.
		Bendigedig wyt ti, Iesu Grist, y Ffordd, y Gwirionedd a’r Bywyd. 
		Bendigedig wyt ti, Ysbryd Glân, yr Arglwydd a rhoddwr bywyd.
		Bendigedig wyt ti, O Drindod Sanctaidd.
Bendigedig wyt ti yn dy saint. 
Bendigedig fyddo’r cynulliad hwn wrth i ni ddod ynghyd yn 	dy bresenoldeb dwyfol
i gyd-ddathlu yn enw’r Tad, y Mab a’r Ysbryd Glân.
Cynulleidfa	Amen.
Emyn
Gweddi o ddiolch a galar
Darllenydd	Diolchwn am ein galw i fod yn un, (saib byr) 
	ond galarwn ein bod yn aml yn bradychu’n hundod.
Cynulleidfa	Grist ein bugail, gwna ni’n un praidd.
Darllenydd	Diolchwn fod gennym un Bugail, (saib byr) 
	ond galarwn ein bod yn aml yn methu cydnabod eraill fel ei eiddo yntau.
Cynulleidfa	Grist ein bugail, gwna ni’n un praidd.
Darllenydd	Diolchwn am i ni gael ein bedyddio i’r un ffydd, (saib byr) 
	ond galarwn ein bod yn aml yn gweithredu fel arall.
Cynulleidfa	Grist ein bugail, gwna ni’n un praidd.
Darllenydd	Diolchwn fod gennym un gobaith ynghyd, (saib byr) 
	ond galarwn ein bod yn aml yn allgáu eraill oddi wrtho.
Cynulleidfa	Grist ein bugail, gwna ni’n un praidd.
Darllenydd	Diolchwn am y cariad sy’n ein huno mewn gofal dros ein gilydd, (saib byr) ond galarwn ein bod yn aml yn gofalu amdanom ein hunain yn bennaf.
Cynulleidfa	Grist ein bugail, gwna ni’n un praidd.

Y Tangnefedd
Arweinydd		Y mae pob un ohonoch sydd wedi ei fedyddio i Grist
			wedi gwisgo Crist amdano.
Cynulleidfa		Alelwia!
Arweinydd		Tangnefedd yr Arglwydd a fo bob amser gyda chwi.
Cynulleidfa		A hefyd gyda thithau.
Darlleniadau o’r Ysgrythur
Y darlleniad cyntaf – Eseciel 34:15-22
Darllenydd	Byddaf fi fy hun yn bugeilio fy nefaid ac yn gwneud iddynt orwedd, medd yr Arglwydd Dduw. Byddaf yn ceisio’r ddafad golledig ac yn dychwelyd y wasgaredig; byddaf yn rhwymo’r ddolurus ac yn cryfhau’r wan. Ond byddaf yn difa’r fras a’r gref; byddaf yn eu bugeilio â chyfiawnder.
Amdanoch chwi, fy mhraidd, fel hyn y dywed yr Arglwydd Dduw: Wele, byddaf fi’n barnu rhwng y naill ddafad a’r llall, a rhwng hyrddod a bychod. Onid yw’n ddigon ichwi bori ar borfa dda heb ichwi sathru gweddill eich porfa â ’ ch traed, ac yfed dŵr clir heb ichwi faeddu’r gweddill â ’ ch traed? A yw’n rhaid i’m praidd fwyta’r hyn a sathrwyd gennych, ac yfed yr hyn a faeddwyd â ’ ch traed? A yw’n rhaid i’m praidd fwyta’r hyn a sathrwyd gennych, ac yfed yr hyn a faeddwyd â ’ ch traed?
Felly, fel hyn y dywed yr Arglwydd Dduw wrthynt: Byddaf fi fy hunan yn barnu rhwng defaid bras a defaid tenau. Oherwydd eich bod yn gwthio ag ystlys ac ysgwydd, ac yn twlcio’r gweiniaid â ’ ch cyrn nes ichwi eu gyrru ar wasgar, byddaf yn gwaredu fy mhraidd, ac ni fyddant mwyach yn ysglyfaeth, a byddaf yn barnu rhwng y naill ddafad a’r llall.
Salm 23
(Gellir defnyddio fersiwn ar gân.) 
Darlleniad o’r efengyl – Luc 12.22-34
Darllenydd	Efengyl Iesu Grist yn ôl Sant Luc.
Cynulleidfa	Gogoniant i ti, Arglwydd ein Duw.

Darllenydd	Meddai [Iesu] wrth ei ddisgyblion, ‘Am hynny rwy’n dweud 	wrthych, peidiwch â phryderu am eich bywyd nac am eich corff, beth i’w fwyta na beth i’w wisgo. Oherwydd y mae mwy i fywyd rhywun na bwyd, a mwy i’w gorff na dillad. Ystyriwch y brain: nid ydynt yn hau nac yn medi, nid oes ganddynt ystordy nac ysgubor, ac eto y mae Duw yn eu bwydo. Gymaint mwy gwerthfawr ydych chwi na’r adar! A ph’run ohonoch a all ychwanegu munud at ei oes trwy bryderu? Felly os yw hyd yn oed y peth lleiaf y tu hwnt i ’ ch gallu, pam yr ydych yn pryderu am y gweddill? Ystyriwch y lili, pa fodd y maent yn tyfu: nid ydynt yn llafurio nac yn nyddu; ond rwy’n dweud wrthych, nid oedd gan hyd yn oed Solomon yn ei holl ogoniant wisg i’w chymharu ag un o’r rhain. Os yw Duw yn dilladu felly y glaswellt, sydd heddiw yn y meysydd ac yfory yn cael ei daflu i’r ffwrn, gymaint mwy y dillada chwi, chwi o ychydig ffydd! A chwithau, peidiwch â rhoi eich bryd ar beth i’w fwyta a beth i’w yfed, a pheidiwch â byw mewn pryder; oherwydd dyna ’ r holl bethau y mae cenhedloedd y byd yn eu ceisio, ond y mae gennych chwi Dad sy’n gwybod fod arnoch eu hangen. Ceisiwch yn hytrach ei deyrnas ef, a rhoir y pethau hyn yn ychwaneg i chwi.

	‘Peidiwch ag ofni, fy mhraidd bychan, oherwydd gwelodd eich Tad yn dda roi i chwi’r deyrnas. Gwerthwch eich eiddo a rhowch ef yn elusen; gwnewch i chwi eich hunain byrsau nad ydynt yn treulio, trysor dihysbydd yn y nefoedd, lle nad yw lleidr yn dod ar y cyfyl, na gwyfyn yn difa. Oherwydd lle mae eich trysor, yno hefyd y bydd eich calon.’
Pregeth/homili
Cyfnod o dawelwch neu gerddoriaeth offerynnol.
Gweithred symbolaidd
(gellir taflunio llun o’r groes Geltaidd Wyddelig ar sgrîn ar y pryd hwn.) 
Darllenydd	Gan ddynesu at Grist a’i groes, mewn gweddi ar gyfer undod Cristnogion, bydded i ni gofio, fel ei braidd bychan, nad oes angen i ni ofni. Gan efelychu delwedd yr haul yn codi, mae gan groesau Celtaidd Gwyddelig gylch yn eu canol, yn cynrychioli’r Crist atgyfodedig, goleuni’r byd.
Gyda cherddoriaeth yn y cefndir, mae delwedd y groes Geltaidd yn cynnig canolbwynt wrth i ni weddïo ynghylch sefyllfaoedd lle mae ofn a phryder, gan erfyn am bresenoldeb y Crist atgyfodedig yno. Bydd yr arweinydd wedyn yn gwahodd aelodau’r gynulleidfa i ysgrifennu pynciau ein gweddïau ar yr amlinelliad o’r groes, a roddwyd iddynt ymlaen llaw.
Cyffes ffydd
Darllenydd	Roedd Padrig, prif nawddsant Iwerddon, yn byw yn y bumed ganrif. Pan oedd yn ŵr ifanc, cafodd ei gipio i gaethwasiaeth yn Iwerddon a’i orfodi i weithio’n gofalu am braidd o ddefaid. Yn ddiweddarach, fel oedolyn, derbyniodd yr alwad i fod yn genhadwr, ac yn fuan roedd yn efengylu ac yn bugeilio praidd Duw yn y wlad lle bu gynt yn gaethwas. Clywn ei lais ef ei hun:
Darllenydd 2	‘Pan oeddwn wedi cyrraedd Iwerddon ac yn gofalu am y praidd drwy gydol yr amser, roeddwn yn gweddïo yn aml bob dydd. A thyfai cariad Duw a’i ofn fwyfwy ynof, a chynyddodd fy ffydd a bywiogwyd fy ysbryd, gymaint felly 	fel fy mod yn gweddïo hyd at gant o weithiau yn ystod oriau’r dydd, a bron yr un mor aml yn y nos. Byddwn hyd yn oed yn aros yn y goedwig ac ar y mynydd I weddïo. A deled cenllysg, glaw neu eira, roeddwn yn codi cyn y wawr i weddïo, ac ni theimlwn unrhyw ddrygioni na diogi ysbrydol o’m mewn. Bellach rwy’n deall hyn: ar y pryd hwnnw “roedd yr Ysbryd yn danbaid” ynof.’
	(O Confessio Padrig Sant)
Arweinydd	Wedi’n bywiogi’n ysbrydol gan gariad Duw, bydded i ni garu’n gilydd, fel y gallwn ag un meddwl gyffesu ein ffydd gyffredin:
Cynulleidfa	Credwn yn un Duw,
	Y Tad hollalluog,
	gwneuthurwr nef a daear,
	a phob peth gweledig ac anweledig.
	Credwn yn un Arglwydd Iesu Grist,
	unig Fab Duw,
	a genhedlwyd gan y Tad cyn yr holl oesoedd,
	Llewyrch o Lewyrch,
	gwir Dduw o wir Dduw,
	wedi ei genhedlu, nid wedi ei wneuthur,
	yn un hanfod â’r Tad,
	a thrwyddo ef y gwnaed pob peth:
	yr hwn er ein mwyn ni ac er ein hiachawdwriaeth
	a ddisgynnodd o’r nefoedd,
	ac a wnaed yn gnawd trwy’r Ysbryd Glân
	o Fair Forwyn,
	ac a wnaethpwyd yn ddyn,
	ac a groeshoeliwyd hefyd drosom dan Pontius Pilat.
	Dioddefodd angau ac fe’i claddwyd.
	Atgyfododd y trydydd dydd yn ôl yr Ysgrythurau,
	ac esgynnodd i’r nef,
	ac y mae’n eistedd ar ddeheulaw’r Tad.
	A daw drachefn mewn gogoniant
	i farnu’r byw a’r meirw:
	ac ar ei deyrnas ni bydd diwedd.
	Credwn yn yr Ysbryd Glân,
	yr Arglwydd, rhoddwr bywyd,
	sy’n deillio o’r Tad,
	yr hwn gyda’r Tad a’r Mab
	a gydaddolir ac a gydogoneddir,
	ac a lefarodd trwy’r proffwydi.
	Credwn yn un Eglwys lân gatholig ac apostolig.
	Cydnabyddwn un Bedydd er maddeuant pechodau.
	A disgwyliwn am atgyfodiad y meirw,
	a bywyd y byd sydd i ddyfod. Amen.
Gweddïau ymbil
Darllenydd	Fugail Da, 
	gweddïwn dros dy Eglwys, a gynullwyd drwy dy ras haelionus.
	Bydded i ni fod yn bobl sydd yn gwerthfawrogi ein gilydd, 
	sydd yn cofleidio amrywiaeth a dathlu ein gwahaniaethau.
	Bydded i’th Eglwys fod yn fan lle mai undod yw ein cyflwr naturiol.
	Yn dy drugaredd,
Cynulleidfa	gwrando ein gweddi.

Darllenydd	Fugail Da,
	gweddïwn dros dy fyd, sy’n ddibynnol ar dy gariad bywiol.
	Bydded i ni fod yn bobl sy’n ymdrechu dros les pawb.
	Bydded i’r rhai sy’n berchen ar rym a dylanwad weithredu gyda chyfiawnder. 
	Bydded i’th fyd fod yn fan lle gall bawb fyw bywyd yn ei gyflawnder.
	Yn dy drugaredd,
Cynulleidfa	gwrando ein gweddi.
Darllenydd	Fugail Da,
	gweddïwn dros bawb a erlidir o achos eu ffydd,
	a’r rhai a gaiff eu targedu o achos eu hunaniaeth, eu credoau neu eu cefndir.
	Bydded i ni fagu’r dewrder i herio systemau a grymoedd bygythiol.
	Bydded i’n cymunedau gael eu trawsnewid gan ddyfodiad dy Deyrnas.
	Yn dy drugaredd,
Cynulleidfa	gwrando ein gweddi.
Darllenydd	Fugail Da,
	gweddïwn dros y blaned, ein cartref bregus,
	gan alaru am ein hesgeulustod bwriadol.
	Bydded i ni fod yn bobl sy’n gweithredu’n gyfiawn ar ran y greadigaeth gyfan.
	Bydded i’r holl ddaear gael ei llenwi gan ogoniant Duw.
	Yn dy drugaredd,
Cynulleidfa	gwrando ein gweddi.
Darllenydd	Fugail Da,
	gweddïwn drosom ni ein hunain, sy’n sefyll yn llewyrch dy ras. 
	Bydded i ni gael ein llenwi â thosturi fel yr ymestynnwn at y rhai sydd mewn angen,
	ac at y rhai y mae eu bywydau dan ormes cythrwfl a gwrthdaro.
	Bydded i ni fod yn gyfryngau dy iachâd ar gyfer bywydau drylliedig.
	Yn dy drugaredd,
Cynulleidfa	gwrando ein gweddi.
Darllenydd	Fugail Da,
	clyw’r gweddïau rydym wedi eu hoffrymu.
	Clyw hefyd y gweddïau mud a ddaw o ddyheadau ein heneidiau.
	Wrth i ni dderbyn dy alwad i geisio’n gyntaf dy Deyrnas di, felly y gweddïwn,
Cynulleidfa	Ein Tad…
Emyn
Gweddi i gloi
Arweinydd	Cynnau ein lampau, ein Gwaredwr anwylaf, 
	fel y byddwn yn llewyrchu’n wastadol yn dy bresenoldeb 
	a phob amser yn derbyn goleuni oddi wrthyt ti, y Goleuni Tragwyddol, 
	fel y goresgynnir ein tywyllwch personol, 
	ac y bwrir tywyllwch y byd oddi wrthym.
Cynulleidfa	Amen.
(Ysbrydolwyd gan bregeth o eiddo Sant Columbanus)
Y Fendith
Arweinydd	Bendithied yr Arglwydd chwi a chadwed chwi;
	llewyrched yr Arglwydd ei wyneb arnoch a thrugarhaed wrthych;
	dyrchafed yr Arglwydd ei wyneb arnoch a rhodded i chwi dangnefedd.
Cynulleidfa	Amen.
(Numeri 6:24-26)

